રાજ્ય સરકારે ઘર ખરીદવા માટે ઇચ્છુક વ્યક્તિઓની મદદ કરવા મહારાષ્ટ્ર હાઉસિંગ રેગ્યુલેટરી બિલની જોગવાઈ કરી છે. હાલના તબક્કે તો આ એક યોગ્ય પગલું લાગે છે, પણ જ્યારે એને યોગ્ય રીતે અમલમાં મૂકવામાં આવશે ત્યારે એ એટલું અસરકારક સાબિત થશે કે કેમ એ મોટો સવાલ છે. આ મુદ્દે વાત કરતાં એક ટોચના રિયલ્ટરે કહ્યું હતું કે ‘મહારાષ્ટ્ર હાઉસિંગ રેગ્યુલેટરી બિલ એ એક હકારાત્મક પગલું છે. આ પ્રકારનું બિલ રજૂ કરનાર મહારાષ્ટ્ર દેશનું પ્રથમ રાજ્ય છે. ઘર ખરીદવા માગતા લોકો માટે આ સારું જ છે અને આશા છે કે એનું અમલીકરણ પણ યોગ્ય રીતે થશે. આ બિલથી ખાતરી મળે છે કે જો ફ્લૅટ ખરીદનાર વ્યક્તિને મોડેથી માલિકી મળે અથવા તો બિલ્ડર કોઈક કારણોસર પ્રોજેક્ટ અધવચ્ચેથી અટકાવી દે તો ખરીદનારને એનું વળતર મળે છે. આ બિલથી ખરીદદારોને પ્રોજેક્ટ માટે ભેગા થઈને સંયુક્ત રીતે નવા કૉન્ટ્રૅક્ટર અને કન્સલ્ટન્ટને અપૉઇન્ટ કરવાનો હક મળે છે. આ બિલની જોગવાઈ પ્રમાણે જો ડેવલપર સમયસર કામ ન કરે તો તેને ૧૦ લાખ રૂપિયા સુધીનો દંડ અથવા તો ૩ વર્ષની જેલ થઈ શકે છે. આ પ્રકારના કાયદાઓથી ચોક્કસપણે ખરીદદારના હકોનું રક્ષણ થાય છે.’